བད་ཀན་གྱི་ནད་བཅོས་ཐབས་ལ་སྤྱི་དང་བྱེ་བྲག་གཉིས་ལས།དང་པོ་ལ་ཟས་ནི་འབྲུ་རྙིང་གི་བཅོས་པའི་ཟན་དང་ལུག་ཤ་དང་གཡག་ཤ་དང།སྦྲང་རྩི་དང་ཆང་དང་ཆུ་བསྐོལ་སོགས་དྲོ་ཞིང་ཡང་ལ་རྩུབ་པའི་ཟས་སྐོམ་རྣམས་བསྟེན་དགོས།།།སྤྱོད་ལམ་དྲོ་ཞིང་སྐམ་སར་རྩོལ་བཅག་བྱེད་པ་གལ་ཆེ།།སྨན་ནི་བདེ་བྱེད་སྙོམས་ལྡན་དང།ཕག་མོ་གྲུབ་པ།རྒྱུད་ཀྱི་ཅོང་ཞི་ཅུར་ནིས།ཅོང་ཞི་བསིལ་སྦྱོར།བྱང་ལུགས་སེ་འབྲུ་བཅུ་གསུམ།སེ་འབྲུ་སྦྱོར་བ་ཀུན་ལྡན་བདེ་བྱེད།བདུད་རྩི་རིལ་དཀར།གྲུབ་ཐོབ་རིལ་དཀར།ཞི་བྱེད་དྲུག་པ།རྒྱམ་ཚ་བཞི་ཐང་།ཕྱི་རྒྱུད་ནས་གསུངས་པའི་སེ་འབྲུའི་སྦྱོར་བ།ད་ལི་སྦྱོར་བ་རྣམས་རང་རང་ནུས་མཚུངས་རྣམས་བསྟེན་དགོས།།བད་ཀན་སེར་བོ་ལ་སེ་འབྲུ་པདྨ་འདབ་བརྒྱད་དང།ལྷན་ཐབས་སེ་འབྲུ་བཅུ་བ།ཅོང་ཞི་དྲུག་པ།ཆ་མཉམ་བཞི་ཐང་དང་སེ་འབྲུ་བརྒྱད་པ་སོགས་བད་མཁྲིས་ཀྱི་སྨན་དང་གོང་དུ་བཤད་པའི་སྨན་རྣམས་ལྟག་སྤྲོད་བྱས་ནས་བསྟེན་དགོས།